# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## பயனர்:Gcsekaran

நேற்று ஞாயிற்றுக்கிழமை (29-09-2013) அண்ணா பல்கலையில் நடைபெற்ற தமிழ் விக்கிப்பீடியா 10 ஆம் ஆண்டு விழாவிற்கு சென்றிருந்தேன். தவிர்க்க முடியாத சில அவசர வேலைகள் காரணமாக சனிக்கிழமை நிகழ்வுகளில் கலந்து கொள்ள முடியவில்லை. அதே போல் இன்றும் தாமதமாகவே கூட்டத்திற்கு செல்ல முடிந்தது. இருந்தாலும் கூட்டம் முடியும் வரை அமர்ந்திருந்தேன். ஏறக்குறைய இரண்டு மணி நேரம் இருந்தாலும், என் மனதிற்கு தோன்றிய சிலவற்றை இங்கே எழுதுவது உசிதம் என எண்ணுகிறேன்.  
சில வருடங்களுக்கு முன்பு குரோம்பேட்டை எம்.ஐ.டியில் நடைபெற்ற ஆங்கில விக்கிப்பீடியாவின் 10 ஆண்டு விழாவிற்கும் சென்றிருந்தேன். அப்போது ஒரு வகுப்பறையில் கூட்டம் நடைபெற்றது. ஒரு ஐம்பது பேர் வந்திருந்தார்கள். நண்பர் தேனி சுப்ரமணியம் அவர்களின் விக்கிப்பீடியா நூல் அப்போது வெளியிடப்பட்டது. வந்திருந்த அனைவருக்கும் ஒரு டி-சர்ட் கொடுத்தார்கள். (எனக்கும் ஒன்று கொடுத்தார்கள் இன்றும் என்னிடம் உள்ளது)  
நிற்க... நேற்று நடைபெற்ற விழாவில்...  
பரிணாம வளர்ச்சி என்று பார்த்தால்...
- குளிரூட்டப்பட்ட அரங்கத்தில் நடைபெற்றது.
- சுமார் 100 பேர் வந்திருந்தனர்.
- மாலை கொடுக்கப்பட்ட கொழுக்கட்டை, கட்லெட் அருமை
- பேச்சாளர்கள் மிகச் சுருக்கமாக பேசி, சரியான நேரத்தில் விழாவை முடித்தார்கள்.  
குறைகள்...  
விழா நடைபெறும் டேக் அரங்கின் பெயரை மறந்து விட்ட எங்களுக்கு விக்கிப்பீடியா விழா நடைபெறும் இடத்தைக் கண்டுபிடிப்பதற்குள் அரை மணி நேரம் ஆகிவிட்டது. இத்தனைக்கும் நான் அண்ணா பல்கலை வளாகத்தில் தங்கி தான் M.Phil. படித்தேன். யாரைக் கேட்டாலும் அப்படி ஒரு விழா நடைபெறுவதாகவே தெரியவில்லை. வாகனம் நிறுத்தும் இடத்தில் ஒரு சிறு பேனர் வைத்து இடது புறம் சென்று வலது புறம் திரும்பினாலே அரங்கு வருகிறது... ஆனால் அதைச் சொல்வதற்கும் ஆள் இல்லை... வழிகாட்டியாக ஒரு சிறு பேனர் கூட இல்லை. விழா ஏற்பாட்டாளர்களின் முதல் சொதப்பல் இது... அரங்கத்திற்கு வெளியே பெரிய பேனர் வைத்து என்ன பயன்.. மாணவர் கூடும் இடங்களில் சிறு சிறு பேனர்கள் வைத்திருக்கலாமே... உள்ளே விடுதியில் தங்கியிருக்கும் மாணவர்களுக்குக் கூட தெரியாமலேயே ஒரு விழா நடப்பதற்கு அண்ணா பல்கலை எதற்கு?... அதற்கு எதாவது இலவசமாகக் கிடைக்கும் சத்திரத்தில் நடத்தியிருக்கலாமே...  
விழாவில் பேசியவர் எந்த பல்கலையும்... கல்வி நிறுவனங்களும் தமிழ் விக்கிப்பிடியாவை கண்டு கொள்ளவில்லை என்று ஆதங்கப்பட்டார். எப்படி அவர்கள் உதவ முன்வருவார்கள் யாருக்கு நீங்கள் பத்தாம் ஆண்டை கடந்தது தெரியும்?... ஒரு விழா எடுக்கிறீர்கள் அழைப்பிதழ் அச்சிட்டீர்களா? எந்த கல்வி நிறுவனத்திற்காவது அனுப்பி வைத்தீர்களா? இல்லையே... மின்னஞ்சலிலாவது அனுப்பினீர்களா? கேட்டால் தமிழ் விக்கிப்பீடியா தளத்தில் போட்டிருக்கிறோமே என்கிறீர்கள்?... அப்படியென்றால் அந்த தளத்துக்கு வருவோருக்கு மட்டும் தான் தெரியும்? மற்றவர்களுக்கு?  
அரசியல்வாதிகள் வேண்டாம்... அரசுத் துறை சார்ந்த எவருக்காவது அழைப்பு அனுப்பினீர்களா? தமிழ்த் துறைக்கு, உயர் கல்வி துறைக்கு, தகவல் தொழில்நுட்பத் துறைக்கு, செய்தி மக்கள் தொடர்பு துறைக்கு நீங்கள் விழா நடத்தியது தெரியுமா?...  
அவ்வளவு ஏன் மேடையில் நீங்கள் நடத்தும் விழாவின் பேனரையாவது நடுநாயகமாக வைத்தீர்களா? அதை ஏன் ஓரத்தில் கொண்டு போய் யாருக்கும் தெரியாமல் எந்த புகைப்படத்திலும் அது பதிவாகாத வகையில் வைத்தீர்கள். இதைக் கூட யாரும் சுட்டிக் காட்டவில்லையா? அல்லது அவ்வாறு சுட்டிக்காட்டியும் ஏற்கும் மனம் விழா ஏற்பாட்டாளர்களுக்கு இல்லையா?  
விழாவிற்கு எல்லோரையும் கூட்டி வாருங்கள் என்றீர்கள். வந்தவர்களுக்கு ஒரு பத்து பக்கம் அளவில் விக்கிப்பீடியா குறித்த கையேடாவது கொடுத்தீர்களா?  
அதை விட கேவலம் உங்களுக்கு நீங்களே ஒரு சர்ட்டிபிகேட் கொடுத்து அதில் கையெழுத்துக் கூட யாரிடம் வேண்டுமானாலும் வாங்கிக் கொள்ளுங்கள் என்று சொல்லி ஏற்கனவே கையெழுத்திட்டிருந்த திரு மயூரநாதனின் ஏன் கேவலப்படுத்துகிறீர்கள்...  
அரங்கம் மட்டும் நன்றாக இருந்து பயனில்லை... அதில் விழா ஏற்பாடு செய்யும் திறன் கொண்டவர்கள் விழாவை ஏற்பாடு செய்ய வேண்டும்...  
கடைசியாக ஒன்று ஆங்கில் விக்கிப்பீடியா விழாவில் நிறைய டிசர்ட் கொண்டு வந்திருந்தார்கள் ஆனால் வந்தவர்கள் குறைவு... இங்கு நடைபெற்ற விழாவில் ஒன்றும் அதிகம் பேர் வந்துவிடவில்லை. வந்த 100 பேருக்கு கூட கொடுக்க உங்களிடம் டிசர்ட் இல்லை... அல்லது கொடுக்க மனம் இல்லை...  
மொத்தத்தில் தடை செய்யப்பட்ட குழுக்கள் கூட்டம் நடத்துவது போல் விழா ரகசியமாக நடைபெற்று முடிந்தது... நல்லவேளையாக இன்று காலை டைம்ஸ் ஆப் இந்தியா நாளிதழிலில் செய்தி வந்திருந்தது... (மற்றதிலும் வந்திருக்கும்...) விழா முடிந்த பிறகு செய்தி வந்து என்ன பிரயோஜனம்...  
வாழ்க விழா ஏற்பாட்டாளர்கள். வளர்க தமிழ் விக்கிப்பீடியா...  
பின்குறிப்பு: கவலைப் படாதீர்கள் 15 ஆம் ஆண்டு விழாவிற்கு இதைவிட ரகசியமான ஒரு இடத்தில் யாருக்கும் தெரியாமல் நடத்துங்கள் அப்போது கூட 200 பேர் வருவார்கள். அதுவே மிகப்பெரிய சாதனை என்று முழங்கலாம்...
(என்னுடைய கட்டுரையை இங்கிருந்து அகற்றினாலும் எனக்கு கவலையில்லை... எனது முகநூல் பக்கத்திலும், எனது வலைதலங்களிலும் இதனை வெளியிட இருக்கிறேன்... அப்படியாவது நாலு பேர் இப்படி ஒரு விழா ரகசியமாகவேனும் நடைபெற்றதே என்று அறியட்டும்)